
Ključne riječi: 


Dioba kućnih zadruga smatrala se ,najvećom i najvažnijom strukturnom pro- 
mjenom“ koja je obilježila hrvatsko društvo druge polovine 19. stoljeća. Pro- 
blem diobe bio je dvovrstan te se javio kao rezultat dvojbi treba li omogući- 
ti diobe zadruga i ako da, prema kojemu bi se kriteriju trebala dijeliti zadruž- 
na imovina. S obzirom na prihvaćenu politiku uklanjanja zadruga kao relikta 
prošlosti svi su zadružni zakoni (1870., 1874., 1889.) prihvatili diobu i to per li- 
nea diobu. Uslijed analize zakonskog okvira, objavljene sudske i upravne prak- 
se te različitih rasprava, smatramo kako je prihvaćanje per linea diobe, unatoč 
stalnim prigovorima, posljedica približavanja zadružnog uređenja Općem gra- 
đanskom zakoniku i pravnom sustavu koji se u Hrvatskoj i Slavoniji počeo iz- 
građivati njegovim uvođenjem. 


kućna zadruga, Hrvatska i Slavonija, dioba, per linea, per capita, Opći građanski 
zakonik (OGZ) 


1. UVOD 


Kućna zadruga je karakteristična za područje Hrvatske premda su zadruga odnosno institu- 
ti slični zadruzi postojali ina drugim slavenskim područjima. Ujedno taj oblik (kućne/obiteljske) 
ekonomske zajednice nalazimo i kod drugih, neslavenskih i neeuropskih, naroda kao pojavu ka- 
rakterističnu za određeni stupanj društveno-gospodarskog razvoja.* Prema načelima obiteljske 
ekonomske organizacije prisutnima kod zadružnih obitelji živjele su i inokosne obitelji.* Naime, 
nakon raspada zadružne obitelji novonastala (u pravilu seljačka) obitelj nije se mogla u potpuno- 


** 


Dr. sc. Mirela Krešić, docentica Pravnog fakulteta Sveučilišta u Zagrebu, Trg maršala Tita 14, Zagreb. 
Rad je djelomično izmijenjena i skraćena verzija istoimenog rada izrađenog u sklopu znanstveno-istraživačkog projekta Pravnog 


fakulteta Sveučilišta u Zagrebu ,Novo hrvatsko pravo“, znanstveni zadatak ,Povijest hrvatskog prava i njegove europske pravno- 


povijesne pretpostavke“. 


1 Sicard, E., Razmišljanja o postojanju i konceptu kućnih ekonomskih zajednica, Sociologija sela, god. XII, 43, 1/1974., str. 28. — 52. Pavli- 


čević, D., Hrvatske kućne zadruge I (do 1881), Zagreb, 2010., str. 51. — 58. 


2 Rihtman-Auguštin, D., Struktura tradicijskog mišljenja, Zagreb, 1984., str. 17. — 18. 

sti smatrati obitelji u skladu s pravilima građanskog prava, s obzirom na to da je u njoj i nadalje 
prevladavao tradicionalni način života i rada. Upravo je ta prisutnost tradicionalnih obilježja ži- 
vota i rada utjecala, među ostalim, u razdoblju nakon ukidanja feudalnih odnosa na tijek i brzi- 
nu razvoja novog društvenog i gospodarskog poretka, naročito na afirmaciju privatnog vlasniš- 
tva u odnosu na zadružno (zajedničko) vlasništvo. Istodobno je stvaranje pretpostavki za izgrad- 
nju novih društvenih i gospodarskih odnosa pridonijelo procesu raspada zadruga i to zbog ne- 
mogućnosti prilagodbe dijela zadruga novim tržišnim uvjetima života i rada. Pri tome se kao po- 
seban problem pokazao novi pravni okvir koji se temelji na Općem građanskom zakoniku (da- 
lje u tekstu: OGZ) u okviru kojeg hrvatske kućne zadruge nisu uspijevale pronaći zadovoljavajući 
način opstanka. Stoga je bilo potrebno posebnim zakonodavstvom urediti pravni položaj zadru- 
ga pri čemu se naročito nametnulo uređenje pitanja njihove diobe. 


2. HRVATSKA KUĆNA ZADRUGA PRIJE UKIDANJA FEUDALIZMA 


Kućna zadruga bila je najzastupljenija kod seljačkog stanovništva koje se bavilo poljoprivre- 
dom i koje je u okviru feudalnoga gospodarskog poretka obrađivalo kmetska selišta. Politički 
čimbenici feudalnog razdoblja iskoristili su postojanje i organizaciju zadruga radi vlastitih inte- 
resa sprječavajući svaki pokušaj njihova uklanjanja. Vidljivo je to na primjeru početaka robno- 
novčane privrede u kontinentalnoj Hrvatskoj tijekom 15. i 16. st. kada su se zadruge našle u ne- 
karakterističnom pravno-gospodarskom okruženju. Uslijedilo je slabljenje zadružnih veza koje 
je potom vodilo prema stvaranju individualnih obiteljskih posjeda bilo izdvajanjem pojedinaca 
na posjede nastale krčenjem izvanselišnih zemalja, bilo dijeljenjem zadružnih selišnih posjeda. 
No kada je s ponovnom feudalizacijom (tzv. refeudalizacija ili drugo kmetstvo) u 17. st. uslijedi- 
lo povećanje feudalne rente, proces raspadanja zadruga bio je zaustavljen. Naime, povećanje rad- 
nog dijela feudalne rente zahtijevalo je od prosječnih seljačkih posjeda više radnosposobnih oso- 
ba, a kako je, osim toga, za diobu bilo potrebno odobrenje vlastelina, oni su sprječavali diobe se- 
lišta na manje posjede koji ne bi bili u stanju ispunjavati feudalne obveze. 

U Tripartitu, okosnici ugarsko-hrvatskog prava, ne spominju se zadružni kmetovi pa tako ni 
zadruge. No činjenica da u Tripartitu sadržana koncepcija vlasništva nije bila izgrađena na zatvo- 
renom krugu stvarnih prava, omogućavala je suživot zadruga i njezina običajno-pravnog uređe- 
nja s onim institucijama koje su u Tripartitu izričito navedene.“ Prema Tripartitu kmetovi — ino- 
kosni ili zadružni — nisu imali pravo vlasništva nad kmetskim selištima već isključivo pravo uži- 
vanja. Tako su pravo uživanja nad zadružnim selištima kao i zadružna imovina (npr. sredstva za 
proizvodnju) pripadali članovima zadruge. Premda su članovi zadruge u pravilu bili vezani krv- 
nim te bračnim srodstvom, zadruga se nije smatrala isključivo srodničkom zajednicom već je vrlo 
važno bilo njezino viđenje kao gospodarske jedinice. Ovo je važno istaknuti kako bi se upozorilo 
na postojanje nesrodničkih zadruga. 





3 = Bčsendorfer, J., Agrarni odnosi u Slavoniji, Zagreb, 1950., str. 51. Gavazzi, M., Sudbina obiteljskih zadruga jugoistočne Europe, Ga- 
vazzi, M. (ur.), Vrela i sudbine narodnih tradicija, Zagreb, 1978., str. 9o. Adamček, J., Agrarni odnosi u Hrvatskoj od sredine XV do kraja 
XVII stoljeća. Zagreb, 1980., str. 692. — 693. Gross, M., Počeci moderne Hrvatske. Zagreb, 1984., str. 208. 


4. Na nesuglasje Tripartita i stvarnog položaja seljačkog stanovništva upućuje i mađarski povjesničar Jenć Sziics kada kaže kako 
pravni položaj devet desetina stanovništva Kraljevstva nije potvrđen pravilima Tripartita. Iako on, što je i razumljivo, izričito 
ne spominje uobičajeni zadružni život u hrvatskim krajevima, nesumnjivo je ova njegova konstatacija primjenjiva i na hrvatske 
kućne zadruge. Sziics, J., Oris triju povijesnih regija Evrope, Bibć, 1.; Husz&r, T.; Szdcs, J. (ur.), Regije evropske povijesti, Zagreb, 
1995., Str. 213. 

Nakon smrti člana zadruge imovina zadruge je, prema običajnom pravu, i dalje ostajala kod 
onih koji su živjeli s pokojnikom, dakle u kućnoj zadruzi. To su bili sinovi, braća, nećaci, a samo 
u izuzetnom slučaju kćeri tj. žene kao članice zadruge, ako se nisu udale ili su se udale unutar za- 
druge, odnosno ako nije bilo nijedne muške osobe u zadruzi." O nemogućnosti nasljeđivanja po- 
sredno se može zaključiti iz nastojanja da se oblikuju kmetska selišta jednake veličine, a time i 
približno jednake gospodarske snage. Tako su npr. Slavonskim i Hrvatskim urbarom Marije Te- 
rezije bile utvrđene stalne i nepromjenjive mjere podaničkih selišta koje su bile usmjerene na 
sprječavanje njihova dijeljenja ispod određenog minimuma.“ Premda nije bilo nasljeđivanja niti 
su se zadruge dijelile, udio u zadruzi se ipak, prema potrebi, mogao odrediti i to per capita, ali 
samo za muškarce. 

Pri preuređenju vlastelinsko-kmetskih odnosa u Ugarskom saboru su od 1836. do 1840. go- 
dine usvojeni zakonski članci kojima je cilj bio prilagoditi život na selu tržišnom sustavu privre- 
đivanja.7 Ti su zakoni dopuštali diobu selišta, neovisno je li riječ o inokosnom ili zadružnom se- 
lištu, uz utvrđeni diobeni minimum te dopuštenje vlastelina.? Dijelom tih usvojenih propisa bio 
je i zakonski članak VIII.:1840. o nasljeđivanju podanika koji je pokazao kako načela nasljednog 
prava sadržana u njemu nisu primjenjiva na zadružne obitelji, iako iz vremena prije njegova do- 
nošenja nema izvora koji izričito govore kako su svi članovi zadruge bili jednako ovlašteni na 
imovinu pri čemu se zajednička imovina imala dijeliti prema broju glava koje imaju stalno ostati 
u istoj kući, tj. prema muškim glavama. Nigdje, nadalje, nije stajalo kako su prava imali samo oni 
koji su radili u zadruzi i na taj način povećavali zadružnu imovinu, ali ne i oni koji više nisu bili 
dijelom zadruge, kao npr. udane kćeri ili muškarci otišli na zanat. No kada je spomenuti zakon- 
ski članak trebao stupiti na snagu pokazalo se kako odredbe o nasljeđivanju, na temelju kojih su 
potomci obaju spolova imali jednaka prava, gdje se zajednička imovina dijelila prema ,rozgvah“ 
tj. per linea, a ne per capita, dok se ovlaštenje na imovinu zadruge stjecalo rodbinskom vezom, a 
ne na temelju gospodarskog jedinstva, nisu odgovarale običajnom pravu. Primjeni tih odredaba 
usprotivili su se vlastelini pozivajući se upravo na njihovu protivnost običajnim pravilima tako da 
se odredbe zakonskih članaka iz razdoblja 1836. — 1840. na hrvatsko-slavonskom području nisu 
primjenjivale. Ipak, njihovo je donošenje bilo važno u kasnijem razdoblju kada se u nedostatku 
zadružne zakonske regulacije pozivalo na njihove odredbe. 

Prije donošenja zadružnih zakona u kojima je, među ostalim, trebao biti predviđen način dio- 
be zadruge nije se znalo kako provoditi diobe odnosno kako prosuđivati ovlaštenje pojedinih za- 
drugara na zadružnu imovinu: per capita ili per linea. Protivnici diobe per linea smatrali su kako 
primjena ovog oblika diobe nema nikakvo povijesno utemeljenje te da je pojam zadruge proti- 
van pojmu loze jer je pravo uživanja zadružne imovine prije 1848. pripadalo zadruzi, a ne loza- 
ma.'* Međutim, u svim poslije prihvaćenim zadružnim zakonima pitanje diobe bilo je riješeno na 


5 Gavazzi, M, op. cit. u bilj. 3, str. 81. 

6 = Strohal,J., Razvitak zadružnog prava u Hrvatskoj i Slavoniji, Zagreb,1907., str. 17., 30. 

7 Tekst zakonskih članaka v. Vežić, M., Urbar hrvatsko-slavonski, Zagreb, 1882., str. 243. — 349. kao i Utješenović Ostrožinski, O., 
Kućne zadruge. Vojna Krajina, Zagreb, 1988., str. 38. — 41. 


8 Vladimir Mažuranić, na temelju uvida u zapisnike Hrvatskog sabora, navodi kako se Sabor još 1758. bavio pitanjem diobe zadruga 
u Banskoj Hrvatskoj smatrajući kako se ne smije zapriječiti dioba ako postoji dovoljno zemljišta. Mažuranić, V., Prinosi za hrvat- 
sko pravno povijesni rječnik, Zagreb, 1908., str. 241. 


9 Biloje zadruga koje nisu bile povezane krvnim ili bračnim srodstvom. One su nastajale tako da se s postojećom srodničkom za- 
drugom ili sinokosnom obitelji uzadružila još jedna, ili što je rjeđe, više zadruga ili obitelji. Događalo se to ili slobodnom odlukom 
sudionika uzadruživanja ili pod izvanjskom prinudom što je bio razmjerno čest slučaj na području Vojne krajine gdje su vojne 
vlasti provele brojna prinudna uzadruživanja. Gavazzi, op. cit. u bilj. 3, str. 83. 


10 Iz Zapisnika Gospodarskog društva podružnice Dugo Selo, Pavličević, op. cit. u bilj. 1, str. 208. 

jednak način, prihvaćanjem diobe per linea, iako se kao najveći nedostatak svakog od tih zakona 
smatralo upravo to prihvaćeno načelo. Ovaj začarani krug u kojem su se našle hrvatske kućne za- 
druge s mogućnošću diobe per linea u vezi je i suvođenjem OGZ-a i njegovih odredaba o vlasniš- 
tvu i nasljeđivanju te uređenju obitelji i nastojanju da se zadruge uklope u novi pravni i gospo- 
darski sustav koji se počeo izgrađivati ukidanjem feudalizma. 


3. HRVATSKA KUĆNA ZADRUGA 1848. - 1870. 


U okviru pravnog (ne)uređenja kućna zadruga je ušla u revolucionarnu 1848. koja je unije- 
la znatne promjene u postojeće društvene i gospodarske prilike. Ukidanje feudalnih odnosa nije 
bilo potpuno, zahvatilo je jedan važan dio, onaj koji se odnosio na alodijalnu i selišnu zemlju, ali 
je problem izvanselišnog i zajedničkog zemljišta ostao i dalje prisutan. Kada je Hrvatski sabor 
donio zakonski članak XXVII.:1848., u $3. bilo je određeno kako prijašnji vlastelinski podanici po- 
staju neograničeni vlasnici urbarijalnih nekretnina te im je dano neograničeno pravo raspolaga- 
nja." Iako kralj nije sankcionirao ovaj zakonski članak, on se ipak primjenjivao sve do 1853. i do- 
nošenja Patenta"? kojim su ukinute sve veze bivših vlastelina i podanika ($1.). Zbog ukidanja ovih 
odnosa bivši su podanici dobili pravo vlasništva nad selištima koje su dotad uživali te slobodu 
raspolaganja, ali uz određena ograničenja koja su predviđena ili će biti predviđena kad je posrije- 
di raspolaganje seljačkim dobrima ($6.). 

Praksa je pokazala kako je sadržaj Zakona iz razdoblja 1836. — 1840. ali i 1848. te 1853. godi- 
ne, bio primjereniji inokosnim obiteljima na selištima, dok je njihova primjena kad je riječ o za- 
drugama i zajedničkoj zadružnoj imovini izazvala brojne neželjene posljedice. Stoga je zadruga, 
njezino uklanjanje, opstanak ili pretvaranje u individualni seljački posjed postala jedna od naj- 
važnijih tema u godinama koje su slijedile. Hrvatski sabor zadrugom se prvi put bavio 1848. pri 
izradi tzv. Krajiškog ustava." Istodobno na području građanske Hrvatske nije postojao zakonski 
okvir koji bi na odgovarajući način, s obzirom na nastale društveno-gospodarske promjene, ure- 
đivao zadrugu koja se našla u pravnoj nepoznanici. Počeo se stoga primjenjivati spomenuti za- 
konski članak iz 1840. na temelju kojega se moglo slobodno raspolagati selištem odnosno dijeliti 
ga, založiti, prodati te nasljeđivati. Bilo je to u suprotnosti sa zadružnim običajnim pravom te je 
primjena ovog zakonskog članka u kratkom vremenu omogućila masovne diobe zadruge.“ Ta su 
zbivanja potaknula bana Jelačića da 1850. zabrani daljnje diobe zadruga pri čemu je istaknuo po- 
trebu donošenja posebnog zadružnog zakonodavstva.“ Iste se godine na temelju naredbe bečkog 
Ministarstva pravosuđa krenulo s uvođenjem privremenih zemljišnih knjiga u koje su se treba- 
li upisati svi vlasnici zemljišta pri čemu je u slučajevima kada je cijela obitelj imala nerazdijeljene 


11. Zakonski članak XXVII. o ukinuću urbara i urbarskih službah. Zapisnik Sabora trojedne kraljevine Dalmatinske, Hervatske i Slavon- 
ske 5. i slčdećih mčseca lipnja i sčrpja danah godine 1848 deržanog, U Zagrebu, tiskom bratje Županah, knjigotiskarah i knjigotarža- 
cah, 1848., str. 28. 


12 Patent o izvršbi razterećenja zemljištnoga i o uređenju kako urbarskih tako i srodnih im posjednih razmjerah u Kraljevinama 
Hrvatskoj i Slavoniji. Vežić, op. cit. u bilj. 7, str. 353. - 372.; Smrekar, M., Priručnik za političku upravnu službu u kraljevinah Hrvatskoj 
i Slavoniji. Knjiga četvrta. Zagreb, 1903, str. 872. — 885. 


13 Zakonski članak XXVI. o ustavu krajiškom i polašticah Krajine, Zapisnik Sabora, op. cit. u bilj. 11, str. 20. — 28. 


14. Gross navodi kako je ,manija dijeljenja“ koja je uslijedila pokazala kako se veliki dio zadruga održavao isključivo zbog pritiska 
vlastelina koji su imali pravo uskratiti diobu, a kada pristanak više nije bio potreban započele su brojne diobe. Gross, op. cit. u bilj. 
3, Str. 209. 


15  Utješenović Ostrožinski, op. cit. u bilj. 7., str. 50. Pavličević, op. cit. u bilj. 1, str. 316. 

nekretnine bilo potrebno na temelju pravila o nasljeđivanju utvrditi koji članovi obitelji iu kojem 
omjeru imaju pravo na dotične nekretnine i potom ih upisati kao suvlasnike na istima.'* Utvrdi- 
vanje odgovarajućeg udjela zapravo je značilo razbijanje zadruga jer se nije vodilo računa o posto- 
janju zadružnog, zajedničkog vlasništva bez utvrđenog udjela pojedinih članova. Jelačić je stoga 
uputio zahtjev austrijskom ministru pravosuđa Kraussu o upisivanju zadružnog zemljišta u ze- 
mljišne knjige kao zajedničkog vlasništva, što je on uz napomenu obveznog konzultiranja mini- 
starstva unutarnjih poslova i ministarstva poljoprivrede prihvatio. No ta će Jelačićeva zamolba 
biti konkretizirana tek 1853.'7 Znatno prije, s obzirom na to da su se diobe potajno nastavile, a po- 
negdje se pokazala i njihova korisnost, Banska vlada je 1851. dopustila diobu, no uz najmanju iz- 
mjeru od "A kmetskog selišta. Dioba, bez poštivanja najmanje izmjere, omogućena je 1858. odlu- 
kom Carskog i kraljevskog hrvatsko-slavonskog namjesništva (dalje u tekstu: Namjesništvo), ali 
samo ako je postojala potreba za diobom zadruge. Sadržaj odluke potvrđen je okružnicom bana 
Šokčevića 1862. nakon učestalih dioba, a da se nije vodilo računa jesu li diobe zaista potrebne.“ 


3.1. POLOŽAJ KUĆNE ZADRUGE NAKON UVOĐENJA OGZ-A 


Prekretnicu u zadružnoj problematici izazvalo je uvođenje OGZ-a koji nije poznavao zajed- 
ničko vlasništvo nad nekretninama nego samo suvlasništvo u kojem svaki pojedinac ima svoj 
idealni dio. Na Jelačićev zahtjev bečko Ministarstvo pravosuđa izdalo je već spomenutu nared- 
bu 1853., kao ispravak naredbe o uvođenju privremenih zemljišnih knjiga, na temelju koje se u 
zemljišne knjige upisivalo ime i kućni broj zadruge sa zajedničkim vlasništvom. Ova se odredba 
dugoročno gledano pokazala izuzetno važnom jer su se zadrugama smatrale samo one kućne za- 
jednice koje su kao takve bile upisane u zemljišne knjige. Odnosno, ako nekretnine nisu bile upi- 
sane u zemljišnim knjigama kao zadružne, na njih su se primjenjivala pravila sadržana u OGZ-u, 
uključujući i pravila o nasljeđivanju. Sadržaj naredbe preuzet je i u naredbu iz 1855. kojom je uve- 
den Gruntovni red." 

Zakonska neuređenost i nedosljednost te novouvedeni Izvanparbeni postupnik (1854.)?? 
omogućili su veliki broj ostavinskih rasprava nakon smrti zadrugara čime su se na neizravan na- 
čin razbijale zadruge. No ostavinske rasprave o zadružnom imetku zapravo nisu imale pravnu 
osnovu s obzirom na to da nije bilo zadružnog zakona koji bi sadržavao propise o tome obavlja li 
se dioba zadruga per capita ili per linea." Raskorak između pravnog uređenja i stvarnog stanja bio 
je povod za naredbu ministra Kraussa iz 1857. kojom su nasljednopravne odredbe OGZ-a i Izvan- 
parbenog postupnika u vezi sa zadrugama i njihovom imovinom stavljene izvan snage.“ Donoše- 


16  $12. Privremena naredba o gruntovnicah i uknjižnicah pri kotarskih sudovih u krunovini Hervatskoj i Slavonii, Sveobći dćržavo- 
zakonski i vladni list za Carevinu Austriansku, komad CXXXV, 1850., br. 382. Usp. Strohal, op. cit. u bilj. 6, str. 84. — 85. 


17 Pavličević, op. cit. u bilj. 1., str. 136. Gross, op. cit. u bilj. 6, str. 241. Strohal, ibid., str. 86. 
18  Strohal, ibid., str. 83. 


19 Naredba ministra pravosudja kriepostna za kraljevine Ugarsku, Hrvatsku i Slavoniju, za srbsku Vojvodinu i tamiški Banat, kojom 
se izdaju propisi, kako se imadu obnarodovati novi zapisnici gruntovnički, i kako se imadu isti zapisnici voditi kao gruntovnice, 
Mala sbirka zakonah valjanih za kraljevinu Hrvatsku i Slavoniju i za hrv.slav. Krajinu — Gruntovni red i naknadne mu naredbe, Zagreb, 
1879., Str. 1. — 121. 


20 Hrvatski zakoni III — Propis o neparbenim pravnim poslovima, Zagreb, 1900. 
21 Pavličević, op. cit. u bilj. 1, str. 136. — 137. 


22 Posilović, S., Opći austrijski građanski zakonik, Zagreb, 1900., str. 287. 

nje te naredbe bilo je iznimno važno jer je, smatramo, neprimjenom nasljednih odredaba OGZ-a 
na zadruge izbjegnut veći broj ostavinskih rasprava koje bi u okviru pravno neuređenih zadruga 
izazvale još veće društvene, gospodarske te obiteljske nedaće. 

Pravni sustav koji se počeo izgrađivati na temelju OGZ-a svojim vlasničkim i nasljedno-prav- 
nim uređenjem bio je protivan dotadašnjem zadružnom običajnom uređenju. No znatnu teškoću 
izazvalo je i obiteljsko-pravno uređenje OGZ-a u osnovi kojeg je bila inokosna (nuklearna) obi- 
telj, što zadruga svakako nije bila, premda je primjerice jedno mišljenje Vrhovnog suda u Beču 
isticalo kako je jedina razlika između inokosne i zadružne obitelji u broju članova što bi posljedič- 
no omogućavalo primjenu pravila OGZ-a na zadruge.? 

Kućna zadruga je, ako se promatra njezin unutarnji ustroj, primjer složenog oblika kućanstva 
u kojem je više nuklearnih obitelji (roditelji i djeca) moglo živjeti poredano vertikalno odnosno 
horizontalno.“ Kada se zadružna složena obitelj promatra u okviru OGZ-a, onda se pod obitelji 
podrazumijevaju praroditelji sa svim svojim potomcima ($40.) dok jedna nuklearna obitelj kao 
njezin sastavni dio odgovara pojmu loze prema OGZ-u (541.). U skladu s ovakvim izgledom (slo- 
žene) zadružne obitelji, zadružna imovina se trebala dijeliti između pojedinih nuklearnih obite- 
lji tj. per linea. U temelju diobe po lozama jest srodstvo odnosno prijenos prava i obveza s pretka 
na potomka tj. (zakonsko) nasljeđivanje. Podjela per linea izjednačila je pravo tražiti diobu zadru- 
ge i pravo na zadružnu imovinu. Naime, dajući aktivno diobno pravo predstavnicima loze, pro- 
izlazilo je da samo oni imaju pravo na zadružnu imovinu, a svi ostali članovi te loze svoje pravo 
na imovinu izvode iz prava predstavnika loze. Prema tome je za ostvarivanje prava iz zadruge po- 
stalo mjerodavno predstavništvo u zadruzi, a ne članstvo kao prije. Osim toga, iako u zadrugama 
nije bilo nasljeđivanja, nasljedno pravo je našlo svoj izražaj u aktivnom diobnom pravu zadruž- 
nih članova i to onih koji, genealoški gledano, proistječu od zadružnih predstavnika ili su pravo 
u zadruzi stekli na temelju ugovora.“ 


3.2. POČECI ZADRUŽNOG ZAKONSKOG UREĐENJA 


Ministarstvo unutrašnjih poslova u Beču 1858. godine pozvalo je Namjesništvo da podnese 
zakonsku osnovu o uređenju zadružnih odnosa, ističući kako je nužno da se, kad je riječ o seljač- 
kim dobrima, uvedu drukčija načela od onih koja vrijede za nasljeđivanje drugih dobara te da se 
nakon smrti pojedinog zadrugara ne mogu u vezi s njegovim zadružnim dijelom imovine pro- 
voditi ostavinske rasprave kako je to propisano Izvanparbenim postupnikom.* Slijedom toga 
Namjesništvo je izdalo naredbu naglašavajući nužnost sređivanja postojećih zadruga uz pitanje 
mogu li se te kako dijeliti zadruge, odnosno kakvo bi trebalo biti nasljeđivanje kod seljačkih po- 





23 Gross, op. cit. u bilj. 3, str. 214. — 217. 


24 Istraživanja povijesti obitelji u Hrvatskoj u posljednjim desetljećima pokazuju kako nisu potpuno ispravne predodžbe o raspro- 
stranjenosti velikih zadružnih kućanstava. Statistički podaci s kraja 19. stoljeća govore o prevladavanju zadruga, međutim analize 
pojedinih kućanstva pokazuju kako nije bila riječ o kućanstvima s isključivo velikim brojem članova. Uz kućanstva u kojima je 
postojao složeni, višeobiteljski ustroj postojala su i kućanstva jednostavnog, nuklearnog ustroja. Prosječan broj ukućana u sje- 
vernoj i središnjoj Hrvatskoj s kraja 19. stoljeća bio je 5,4 — pri čemu ih je u zadrugama bilo sedam, a u tajno podijeljenim zadru- 
gama i nezadružnim kućanstvima 4,9. Čapo Žmegač, J., Konstrukcija modela obitelji u Europi i povijest obitelji u Hrvatskoj, Narodna 
umjetnost, Zagreb, 33-2, 1996., str. 190. 


25 Gruber, M,, Misli o seljačkom nasljednom pravu, Mjesečnik, 7, 1913., knjiga II, str. 650. Strohal I. Postanak i vrijednost sada valjanih 
zakona o zadrugama u Hrvatskoj i Slavoniji, Mjesečnik, 1, 1908., str. 39. 


26  Strohal, op. cit. u bilj. 6, str. 97. 

sjeda. Prvi put službeno se koristio pojam ,zadruge“ umjesto dotadašnjeg pojma ,patrijakalni ži- 
vot“, a važnost ove naredbe proizlazi i iz činjenice da se njome htjelo doznati i dopuniti podatke 
o zadrugama i o životu u zadrugama. Na temelju ove naredbe bila je provedena jedna od prvih 
anketa o zadrugama i izrađen ,Izkaz o zadrugah“. Inicijativa je rezultirala prikupljanjem građe i 
donošenjem zaključaka koji su potom korišteni pri izradi niza nacrta zakona kojima se predlaga- 
lo uređenje zadružnih odnosa na hrvatsko-slavonskom području. Važno je istaknuti kako priku- 
pljeni materijali govore da sve dok postoji zadruga nema mjesta nasljeđivanju iza pojedinog za- 
drugara, odnosno da zadrugar svojim dijelom zadružne imovine ne može raspolagati inter vivos i 
mortis causa. Ali ipak, dođe li do diobe, zadružna se imovina ima dijeliti per linea ,kao da ovlašte- 
nje u zadruzi prelazi od oca na sina na temelju nekog nasljednog prava“. 

Namjesništvo je izradilo jedan od nacrta zakona o uređenju zadružnih odnosa paiako nije bio 
prihvaćen, rješenja sadržana u tom prijedlogu, naročito ona koja se odnose na nasljeđivanje unu- 
tar zadruga, bila su važna za daljnji razvitak zadružnog prava. U nacrtu je istaknuto kako zadru- 
gar ne može raspolagati zadružnom imovinom inter vivos ili mortis causa jer su zadrugarova pra- 
va na zadružnu imovinu nenasljediva i nakon smrti jednog zadrugara ta prava, zbog prihvaće- 
ne diobe per linea, prirastaju zadrugarima koji su članovi njegove loze. Ograničavanje priraštaja 
samo na članove loze umrlog zadrugara prema mišljenju Strohala upućuje na postojanje bezopo- 
ručnog nasljednog prava kad su posrijedi nekretnine iako nije riječ o nasljeđivanju u pravom smi- 
slu riječi. Pravo nasljeđivanje postojalo bi u slučajevima kada je u zadruzi preostala samo jedna 
osoba. Dok je dioba per linea vrijedila za nekretnine, za pokretnine je prema ovom nacrtu vrije- 
dilo načelo diobe per capita.*? 

Svi nacrti o rješavanju zadružnog pitanja našli su se pred saborskim zastupnicima kada je na- 
kon povratka ustavnosti održano prvo saborsko zasjedanje. Naime, ustavno razdoblje naslijedi- 
lo je od neoapsolutizma dva važna neriješena pitanja. Oba su se ticala hrvatskog sela koje je bilo 
opterećeno velikim problemima: utvrđivanje prava vlasništva izvanselišnih zemalja i pitanje za- 
državanja ili uklanjanja zadruga.“ Tako je Hrvatski sabor 1861. od niza seljačkih zahtjeva djelo- 
mično riješio pitanje uređenja zadruga i seljačkih dioba te ga je neposredno prije raspuštanja pri- 
hvatio kao zakonski članak CXII.:1861. Nacrt zakonskog članka o kojemu se raspravljalo u Sabo- 
ru izradio je saborski odbor na temelju naprijed spomenutih nacrta. Iako prihvaćen u Hrvatskom 
saboru, zakon nije potvrdio kralj, a pokazalo se ubrzo kako većina njime nije bila zadovoljna, po- 
sebno zbog odredbe o diobi per linea, a ne per capita.* Međutim, rad na uređenju zadružnih od- 
nosa nastavljen je tek nakon sklapanja Hrvatsko-ugarske nagodbe (1868.). 





27 Pavličević, op. cit. u bilj. 1, str. 173. — 174., 319. — 320.; Strohal, op. cit. u bilj. 6, str. 102., 107., 149. 
28  Strohal, op. cit. u bilj. 6, str. 113. — 118, 138. 
29 Gross, op. cit. u bilj. 3, str. 227. 


30  Strohal, op. cit. u bilj. 6, str. 164. — 168.; Šidak, J.; Gross, M.; Karaman, 1.; Šepić, D., Povijest hrvatskog naroda g. 1860-1914., Zagreb, 
1968., str. 24. 

4. HRVATSKA KUĆNA ZADRUGA 1870. - 1902. 


Kada se napokon pristupilo rješavanju zadružnog pitanja, prihvaćena je bila ideja liberalne 
agrarne politike koja je, među ostalim, značila oslobođenje zemljišnog posjeda i seljaka od feu- 
dalnih obveza, stjecanje vlasništva te slobodu iskorištavanja zemljišta za vlastite gospodarske 
potrebe, odnosno uređenje zemljišnih odnosa prema pravilima privatnog prava u kojima je ze- 
mljište stvar koja se nalazi u pravnom prometu." U skladu s tom idejom zakonodavni je rad bio 
usmjeren prema uklanjanju zadruga koje su smatrane reliktom prošlosti te branom gospodar- 
skog razvitka. Tek je usvajanje posljednjeg zadružnog zakona predstavljalo odstupanje od politi- 
ke potpunog uklanjanja kućnih zadruga. Upravo suprotno, u zadruzi se vidio način očuvanja se- 
ljačkog stanovništva od gospodarske propasti te je bilo moguće zadržati postojeće zadruge pa i 
osnivati nove. 

Tijek razgradnje zadruga nije svugdje bio jednak i uvelike je ovisio o sposobnostima zadruge 
i njezinih članova da se prilagode novim gospodarskim prilikama. Otežavajuću okolnost u pro- 
cesu tranzicije predstavljale su dvije velike agrarne krize koje su zahvatile Europu i koje nisu bile 
bez utjecaja na hrvatskom području. Od posebne je važnosti bila kriza koja je započela 1873. i tra- 
jala do otprilike 1895. godine. To je razdoblje intenzivnog rada na uređenju zadruga, ali i vrijeme 
u kojem se radilo na općem podizanju hrvatskoga gospodarstva u smislu jačanja trgovine i in- 
dustrije. Istodobno je bilo nužno cjelokupni agrarni sektor okrenuti od autarkične poljoprivred- 
ne proizvodnje prema tržišnoj proizvodnji. Nije to bila lagana zadaća ni seljačkim gospodarstvi- 
ma koja se nisu nalazila u zadružnom ustrojstvu. Ovakve gospodarske okolnosti pridonijele su 
»najvećoj i najvažnijoj strukturnoj promjeni“* na području agrara koja je imala znatne posljedi- 
ce za cjelokupno društvo - diobi kućnih zadruga. Zadružno zakonodavstvo je u svojim počeci- 
ma, kako je istaknuto, bilo usmjereno na ukidanje zadruge kao relikta prošlosti kojeg je treba- 
lo ukloniti kako bi država napokon krenula naprijed u svojim razvojnim nastojanjima. No usko- 
ro se počelo inzistirati na zadržavanju zadruge, ali i mogućnosti njezina ponovnog ustroja, jer je 
to, smatralo se, bio jedini način opstanka seljaštva koje je ubrzano propadalo. Čak i uz ono zako- 
nodavstvo koje je omogućavalo i poticalo diobu zadruga, priličan je broj njih bio tajno podijeljen. 
Posljedica postojanja tajno podijeljenih zadruga tj. zadruga koje su prema van djelovale kao za- 
druge, a prema unutra kao individualni seljački posjed, bila je, među ostalim, nemogućnost kori- 
štenja različitih oblika financijske pomoći poput primjerice zajmova važnih za unapređenje pro- 
izvodnje i općenito za razvoj agrara. 


4.1. ZAKON O UREĐENJU ZADRUGA IZ 1870. 


Zakon o uređenju zadruga iz 1870.5 prvi je hrvatsko-slavonski zadružni zakon te jedini u ko- 
jem je sadržana definicija zadruge. Zadruga je bila sastavljena od više porodica ili osoba koje su 
živjele u zajedničkom kućanstvu, pri čemu su se razlikovale seljačke i plemićke zadruge kojima je 
upravljao kućegospodar ($1.). Nekretnine, pokretnine i prava zadruge smatrali su se zajednicom 


31 Krišković V., Hrvatsko pravo kućnih zadruga. Zagreb, 1925., str. 28. 
32 BićanićR., Agrarna kriza u Hrvatskoj 1873-1895, Zagreb, 1937., str. 25. 


33 Zakonski članak IV.:1870. ob uredjenju zadrugah, Sbornik zakonah i naredbah valjanih za kraljevine Hrvatsku i Slavoniju (dalje u 
tekstu: SZN), godina 1870., komad XV, br. 50, str. 295. — 307. 

svih njezinih članova te su se morali uknjižiti na ime zadruge i ,u svakom obziru smatrati kao 
jedno dobro“ ($4.). Pravo stjecanja nekretnina i pokretnina kao i pravo raspolaganja pripadalo je 
zadruzi u skladu sa zakonom (65.). Međutim, pravo stjecanja nekretnina i pokretnina pripada- 
lo je i pojedinim članovima zadruge te se imovina stečena na taj način nazivala osebinom ili ose- 
bunjkom i njome su pojedinci mogli raspolagati u skladu s pravilima OGZ-a ($19.). 

Članom zadruge bila je svaka muška i ženska osoba koja se u zadruzi rodila, priženila ili uda- 
la, odnosno osoba koja je primljena za člana zadruge posebnim ugovorom, ili je pristupanje za- 
druzi dopustio nekadašnji vlastelin, ili je na pristupanje prešutno pristala zadruga, tj. ako je oso- 
ba živjela bez prigovora zadrugara u zadruzi deset godina, a nije bila unajmljena kao služinčad. 
Izuzetak je bilo dijete koje je primljeno na othranjivanje u zadrugu kojem se potom desetogo- 
dišnji rok računao od navršene 16 godine života. Osim toga, ove osobe nisu smjele biti otpušte- 
ne ili otpravljene iz zadruge prema prije važećim propisima. Također su svi (u braku rođeni) po- 
tomci navedenih osoba bili članovi zadruge (62.), a postojala je i mogućnost primanja novih čla- 
nova u zadrugu (63.). 

Međutim, nisu svi članovi zadruge mogli tražiti diobu zadružnog dobra. Aktivno diobno pra- 
vo imao je svaki punoljetni ovlaštenik zadruge (uz izuzetak potomaka živih članova zadruge) kao 
i oporučni te ugovorni nasljednici ovlaštenika zadruge, potom štitnici i skrbnici za svoje štićeni- 
ke i skrbljenike, ali samo zbog važnih razloga, te djevojka koja se udala iz svoje zadruge ako joj 
roditelji više nisu bili živi ($27.). 

Nakon zatražene i dopuštene diobe, ona se provodila na temelju određenih načela. Tako su: 
a) članovi zadruge nekretnine dijelili per linea na temelju rodbinskih odnosa prema načelima gra- 
đanskog zakona, dok su se pokretnine između članova zadruge starijih od 16 godina dijelile per 
capita; b) udovicama bez djece pripadalo je do ponovne udaje pravo uživanja na dijelu njezina po- 
kojnog supruga dok je udovcu bez djece priženjenom u zadrugu pripadalo u vlasništvo dio po po- 
kojnoj supruzi, osim kada je pokojni suprug ili supruga raspolagao svojim dijelom oporukom ili 
nasljednim ugovorom; c) osobi koja je bila primljena za člana zadruge, a nije drukčije ugovoreno 
te nije bila članom neke druge zadruge pripadao je jednak dio kao i onom zadružnom članu koji 
je dobio najmanje; međutim, ako nije bio ispunjen rok od deset godina življenja u zadruzi, pri di- 
obi toj se osobi morala dati odgovarajuća odšteta; d) udanim ženskim članovima zadruge pri di- 
obi odbijalo se sve ono što su dobile od zadruge pri udaji; i napokon, e) ako su se djeca ili pastor- 
čad udovice odijelila iz zadruge udovici se moralo osigurati nužno uzdržavanje ($32.). 

Per linea diobu kao ispravnu prihvatio je Stol sedmorice 1872. godine u povodu rasprave u vezi 
izmjenom Zadružnoga zakona iz 1870. Zaključeno je kako je kod prosuđivanja ovlaštenja pojedi- 
nih zadrugara na zadružnu imovinu, a s obzirom na opća nasljednopravna načela sadržana u za- 
konskom članku iz 1840. i u OGZ-u, pravilno da se zadružna imovina dijeli per linea. Međutim, 
Stol sedmorice nije bio dosljedan u svojim shvaćanjima jer postoji i presuda istog Suda u kojoj se 
izriče ,,da je jedini način diobe, koji je shodan naravi zadruge, a i jezgri pučkih običaja, taj, da se 
zadruga dieli na glave“. 

Kako je Zakon iz 1870. omogućio diobu zadruga, lavina dioba koja je uslijedila izazvala je broj- 
ne posljedice. S jedne strane odgovorni za provedbu diobe nisu uspijevali na zadovoljavajući na- 
čin odgovoriti na postavljenu zadaću, dok se s druge strane pojavila bojazan za opstanak seljač- 
kih posjeda te strah od daljnjeg propadanja seljačkog stanovništva i mogućih socijalnih nemira 
na selu koji su pak mogli biti okidač za pokretanje nemira širih razmjera budući da je politička 





34 Strohal, op. cit. u bilj. 6, str. 81. 

situacija u Hrvatskoj bila napeta nakon gušenja bune u Rakovici i rasprava o reviziji Hrvatsko- 
ugarske nagodbe. 

Na saborskoj sjednici 1872. u raspravi u povodu donošenja dopunskog zakona zastupnik Ma- 
tija Mrazović je, ocjenjujući Zadružni zakon iz 1870., rekao kako je ,rijetko kojem zastupstvu 
pošlo za rukom stvoriti zakon, koji bi toliko zla počiniti mogao onima, kojima je namijenjen, 
kako je to uspjelo saboru, koji je stvorio Zak. čl. IV. od godine 1870.'* Stoga je usvajanjem do- 
punskog Zadružnog zakona 1872.7 uvedena tzv. pravostaja (juristium) za vrijeme koje se nije mo- 
gla nastaviti ni jedna rasprava koja se odnosila na diobe zadružnih dobara na temelju Zakona iz 
1870. ($1.). Odnosno, prihvaćene su samo one diobe za koje je postojao dogovor svih punoprav- 
nih i na diobu ovlaštenih članova zadruge. Ovdje valja istaknuti kako je jedan od prigovora Za- 
konu bio vezan mogućnošću da pojedinac zahtijeva i ostvari pravo na diobu zadruge protivno že- 
ljama većine, naročito ako je riječ o pojedincu koji ne pridonosi zadruzi, a svojim (obijesnim i sa- 
movoljnim) postupanjem razara zadrugu koja živi i radi na zadovoljstvo većine svojih članova. 
Premda su diobe zadruga formalno obustavljene, u praksi su se nastavile provoditi potajne dio- 
be.?? No pokazalo se kako je donošenje zakona o pravostaji bilo nedovoljno za saniranje gorućeg 
problema te se ubrzo počelo raditi na izradi novog zadružnog zakona. 

Odjel za pravosuđe Zemaljske vlade tražio je mišljenje Stola sedmorice o nedostacima Za- 
družnog zakona iz 1870. Izrada mišljenja bila je povjerena sucu Gostiši koji je, umjesto da izne- 
se tražene nedostatke, Stolu sedmorice podnio prijedlog novog zakona o zadrugama prema ko- 
jemu se zadruga mogla podijeliti na zahtjev jednog punoljetnog muškog člana zadruge, kojemu 
je otac umro ili više nije član zadruge. Dioba zadružnih nekretnina potom se trebala provoditi 
per linea na temelju rodbinskih veza, a prema načelima OGZ-a. Stol sedmorice je uz neke izmjene 
prihvatio ovaj prijedlog te ga je proslijedio Zemaljskoj vladi. Najvažnije izmjene odnosile su se na 
ponovno priznavanje aktivnog diobnog prava ženskih članica zadruge koje su bile dobile još na 
temelju zakonskog članka VIII.:1840. Ipak je bilo uvedeno ograničenje na temelju kojega je ovo 
pravo bilo uskraćeno udanim kćerima.“ Osim toga, priudanim udovicama i priženjenim udovci- 
ma dođe li do diobe, bilo bi priznato pravo vlasništva na pripadajućem dijelu. Ovo je bilo znatno 
bolje rješenje čak i od rješenja prihvaćenog u OGZ-u prema kojemu su bračni drugovi na ostavi- 
ni svojeg umrlog bračnog druga stjecali samo pravo plodouživanja. Prijedlog Stola sedmorice bio 
je iskorišten za izradu prijedloga Zemaljske vlade koji je nakon kraljeve predsankcije i rasprave u 
Hrvatskom saboru prihvaćen 1874. kao novi Zakon o uređenju zadruga.“ 


35 Više v:: Pavličević, D., Hajdučija u Hrvatskoj 60. godina 19. stoljeća, Radovi Filozofskog fakulteta Zavoda za hrvatsku povijest, vol. 
20, Zagreb, 1987., Str. 129. — 158. 


36  Strohal, op. cit. u bilj. 25, str. 40. 


37 Zakonski članak o pravostaji za diobe zadružnih dobara na temelju zakonskog članka IV.:1870., SZN, godina 1872., komad VII, str. 
265. — 266. 


38 Pavličević, op. cit. u bilj. 1, str. 242. — 243. 


39 O problemu postojanja tajno podijeljenih zadruga v. Pavličević, D., Pokušaj tipizacije kućnih zadruga, Naše teme 33, 10, 1989, str. 
2658. 


40 Više o pravu ženskih potomaka na zadružnu imovinu v. Krešić, M., Entitlement of Female Descendants to Property of Croatian 
Communal Household, Journal on European History of Law, vol. 2, 2011., str. 73. — 85. 


41 Strohal, op. cit. u bilj. 6, str. 206., 215. — 218., 222., 226. — 227., 240. 

4.2. ZAKON O UREĐENJU ZADRUGA IZ 1874. 


Hrvatski sabor je usvojio novi Zadružni zakon za područje građanske Hrvatske.“ Premda je 
nakon razvojačenja dijela Vojne krajine tj. Bjelovarske županije 1871. to područje pripojeno Hr- 
vatskoj i Slavoniji, ovaj Zadružni zakon nije se primjenjivao, nego su na snazi ostali prije donese- 
ni krajiški propisi. Zakon iz 1874., kao i onaj prethodni, išao je za uklanjanjem zadruga jer na te- 
melju toga Zakona nije bilo moguće ustrojiti novu zadrugu (52.).1 dalje je to bila posljedica shva- 
ćanja zadruge kao zastarjele institucije koja ne omogućava razvoj pojedinca, društva i gospodar- 
stva. 

Članom zadruge smatrala se svaka muška i ženska osoba koja je 1. travnja 1848. bila zatečena 
kao suposjednica na zadružnom selištu, zatim osoba koja je nakon toga datuma rođena u zadru- 
zi od roditelja zadrugara te osoba koja se priženila ili udala u zadrugu ili je u zadrugu primljena 
na temelju posebnog ugovora ($1.). U svezi s time diobu zadruge mogao je tražiti svaki punoljetni 
i samostalni muški i ženski član zadruge kojemu roditelj nije živ ili je prestao biti članom zadru- 
ge, zatim štitnici i tutori, ali samo zbog važnih razloga uz dozvolu tutorstvene oblasti, te vjerov- 
nici i oštećenici u vezi s namirenjem zajmova i šteta koje su im počinili pojedini zadrugari ($12.). 

I prema ovome Zakonu zadružne su se nekretnine dijelile, ako se zadrugari o načinu diobe 
nisu drukčije dogovorili, per linea onih koji su bili na životu 1. siječnja 1837. Muškarac primljen 
u zadrugu dobivao je ono što je bilo dogovoreno pri primanju, a ako nije bilo ništa dogovoreno, 
dobivao je dio koji je bio jednak dijelu svake one loze koja je postojala u vrijeme njegova primanja 
u zadrugu. Ako je zbog nekog razloga bilo nemoguće to utvrditi, pripadao mu je dio koji je odgo- 
varao dijelu svake loze koja je postojala u vrijeme diobe. Na ovaj način određivao se i pripadajući 
dio zadružne imovine one obitelji koja je bila primljena u zadrugu nakon 1. travnja 1848. Udovi- 
ci s djecom pripadala su u vezi s uživanjem zadružne imovine sva prava pokojnog supruga, a ako 
bi došlo do diobe, na nju i djecu primjenjivale su se odredbe OGZ-a. Udovici zadrugara bez dje- 
ce pripadalo je pravo uživanja zadružne imovine kao i drugim zadrugarima, a ako bi istupila iz 
zadruge, stjecala je "A dijela pokojnog supruga u vlasništvo. Za priženjene zadrugare vrijedila su 
jednaka pravila kao i za udovice, osim ako je drukčije bilo dogovoreno posebnim ugovorom ($13.). 
Ženskom članu zadruge koji je istupio iz zadruge mogao se pripadajući dio namiriti u naravi ili u 
gotovu novcu, prema procjeni pri diobenom postupku (514.). 

Ponovno prihvaćanje diobe per linea, unatoč iznimnim nastojanjima pojedinaca da dokažu 
kako je dioba per capita primjerenija hrvatskim prilikama, posljedica je približavanja odredba- 
ma Općeg građanskog zakonika te pravne svijesti ondašnjih pravnika, ali i prevladavanja libe- 
ralne gospodarske politike. Takvo stajalište proizlazi i iz izlaganja izvjestitelja saborskog odbo- 
ra pri usvajanju zakona prema kojemu se novim Zakonom zadružno pravo nastoji približiti gra- 
đanskom pravu te omogućiti potpuna sloboda diobe.“ Zanimljivo je kako je u Saboru izostala ra- 
sprava o načinu diobe zadruge, za razliku od tiska gdje je Obzor zastupao stajalište kako je per ca- 
pita dioba objektivnija i pravednija dok su Narodne novine isticale kako je socijalno i gospodar- 
ski najvažnija odredba novog Zakona prihvaćanje diobe per linea. 





42 Zakon od 3. ožujka 1874. o zadrugah, SZN, godina 1874., komad IX, str. 161. — 168. 


43 Dana 1. siječnja 1837. stupio je na snagu zakonski članak IV.:1836. Taj se dan ujedno uzimao kao prvi dan u izradi genealoškog 
stabla pojedinih obitelji unutar zadruge. 


44 Pavličević, op. cit. u bilj. 1, str. 251. 


45 Pavličević, op. cit. u bilj. 1, str. 255. 

Zakonom nije bilo predviđeno da zadrugar raspolaže svojim dijelom zadružne imovine pa je 
u praksi ta mogućnost postala vrlo sporna.“ Zbog toga je 1877. usvojena dopuna zakona kojom 
je propisano kako za vrijeme postojanja zadružne zajednice nijedan zadrugar ne može raspola- 
gati inter vivos ili mortis causa onim dijelom zadružne imovine koji bi mu mogao pripasti nakon 
provedene diobe ($1.).17 

Nakon donošenja Zadružnog zakona 1874. i njegove primjene pokazalo se kako ipak nije pri- 
hvatljivo brzo uklanjanje zadruga koje se htjelo postići dotadašnjim zakonodavstvom. Gospo- 
darski pokazatelji, s prevelikim cjepkanjem poljoprivrednog zemljišta, nisu bili previše optimi- 
stični te je trebalo zaustaviti pretjerano dijeljenje zadružne imovine.“ Vlasti su pri tome u vidu 
naročito imale tajno podijeljene zadruge kojih je prema podacima iz 1880. bilo više od polovice 
ukupnog broja zadruga.“ Osim toga, upravna tijela zadužena za provedbu dioba nisu ih uspije- 
vala riješiti u primjerenom roku što je za zadruge, odnosno seljačka gospodarstva, predstavljalo 
izuzetno nesigurnu pravnu poziciju.“ 

Nepovoljna gospodarska situacija potaknula je Zemaljsku vladu na razmišljanja o jedinstve- 
nom uređenju položaja seljaka (kako zadružnih tako i nezadružnih)"" te je krajem 1882. izrađena 
Spomenica" kojom se željelo spriječiti pretjerano dijeljenje zadruga, odnosno cjepkanje zemlji- 
šta preko određenja najmanje zemljišne izmjere. Najmanja zemljišna izmjera mogla se, prema 
rješenjima ponuđenima u Spomenici, očuvati ostajanjem svih nasljednika u zadruzi ili na teme- 
lju načela prvorodstva gdje bi prvorođeni isplaćivao ostale nasljednike, tako da se polovica vri- 
jednosti očeve imovine davala prvorođenom, a drugu polovicu vrijednosti dijelili su svi nasljed- 
nici, uključujući i prvorođenog, koji je onda isplaćivao svoje sunasljednike. Izrađena Spomenica 
kao i njoj pridruženi upitnici trebali su poslužiti za prikupljanje materijala potrebnih za daljnji 
zakonodavni rad, posebno za izradu zakona o nasljeđivanju kod seljaka.#* Međutim, prije nego 
što se Zemaljska vlada odlučila krenuti dalje s tim projektom, učestali su zahtjevi za donošenjem 
zadružnog zakona koji bi vrijedio za cijelo područje Trojedne Kraljevine uključujući i pripojenu 
Vojnu krajinu. 

Kada je 1881. područje Vojne krajine pripojeno građanskoj Hrvatskoj, na cjelokupnom hrvat- 
sko-slavonskom pravnom području na snazi je bilo nekoliko zakona koji su uređivali zadruge: 
Zakon o uređenju zadruga iz 1874. i njegova dopuna iz 1877., zatim Osnovni krajiški zakon od 7. 


46 Posebno o sporu Zemaljske vlade i Stola sedmorice v. Strohal, op. cit. u bilj. 25, str. 129. — 130. 


47 Zakon od 8. prosinca 1877. kojim se dopunjuje zakon od 3. ožujka 1874. o zadrugama u pogledu razređivanja sa zadružnim dijelo- 
vima za vrijeme nerazdijeljene zadružne zajednice, SZN, godina 1877., komad XXXIII, str. 806. 


48 Defilippis, J., Razvoj obiteljskih gospodarstava Hrvatske i zadrugarstvo, Sociologija sela, god. 43, 167 (1) 2005., str. 49. 


49 Prema podacima iz 1880. godine u zadružnim odnosima živjelo je 62,41% poljoprivrednog stanovništva, a od njih 30% bilo je u 
nerazdijeljenim, tj. tajno razdijeljenim zadrugama - bili su uknjiženi u gruntovnici i poreznim knjigama kao zadruga, a zapravo 
su živjeli u inokosnim obiteljima. Prema tome je od 1,194.415 stanovnika bilo 531.069 ili 44,46% zadrugara. A ako se izdvoje samo 
postojeće zadruge i zadrugari onda je riječ o 257.048 ili 21,52% ljudi (1/5 stanovništva živjela je u postojećim zadrugama). Tajno 
podijeljenih bilo je 274.021. Na selu i od zemlje živjelo je još i 319.818 ljudi tzv. nezadrugara. Smrekar, op. cit. u bilj. 12, str. 966. 


50 Godine 1887. bila je pokrenuta dioba 18.665 zadruga, od kojih je bilo riješeno svega njih 3.115. Krišković, op. cit. u bilj. 34, str. 29. 


51 Jedna od ideja bila je i proširenje važenja OGZ-a jer su ,zakonik taj stvorili najbolji pravnici svoje dobe, zakonik taj vrijedi i 


austrijskim zemljama već preko pola vijeka, i to vrijedi već dulje vremena za seljački stališ kao i za druge stališe“, ali do toga nije 
došlo jer se zaključilo kako i zbog primjene OGZ-a ,kod nas autohtoni seljački stališ propada“. Strohal, op. cit. u bilj. 25, str. 208. 


52 Sadržaj ,Spomenice glede pitanja o regulaciji pravnih odnošaja seoskog posjeda u Hrvatskoj i Slavoniji“ vidjeti u: Mjesečnik, 
1882., str. 758. Odgovori zastupstva općine Vinkovci objavljeni su u: Mjesečnik, 1883., str. 424. — 434. 


53  Strohal, op. cit. u bilj. 25, str. 210., 278. — 280., 416. 

svibnja 1850. i njegove izmjene i dopune iz 1871. godine,“ iz 1876." te Zakon o uređenju krajiških 
zadruga iz 1880. Stoga je 1889. bio donesen novi Zakon o zadrugama kojim su se nastojali rije- 
šiti problemi s kojima je bilo suočeno hrvatsko seljaštvo. 

Valja još jedanput istaknuti kako se zadružna problematika isprepletala s nastojanjima oko 
uređenja položaja cjelokupnog seljačkog stanovništva odnosno uređenja seljačkog posjeda, neo- 
visno o tome jeli riječ o posjedu na kojem je živjela zadružna ili inokosna obitelj. Razlog ispreple- 
tanja mogao se pronaći i u činjenici da su inokosne obitelji na selu također živjele odnosno rav- 
nale se prema zadružnim načelima." Stoga su i inokosne obitelji imale teškoća u prilagođavanju 
pravilima OGZ-a. Nastojanja oko jedinstvenog uređenja položaja seljačkog stanovništva bila su 
potpuno opravdana, naročito ako se uzme u obzir da je takvo što bilo omogućeno OGZ-om čiji je 
8761. predviđao izradu posebnog seljačkog nasljednog prava. 


4.3. ZAKON O UREĐENJU ZADRUGA IZ 1889. 


Zadružni zakon iz 1889.5 bio je prvi zadružni zakon donesen za cijelu Kraljevinu, uključujući 
i područje ukinute Vojne krajine. Osnovna mu je namjera bila zadržati postojeće zadruge, odno- 
sno omogućiti da se dođe li do diobe, na odijeljenom dijelu osnuju nove zadruge. Iste godine do- 
nesen je i naputak o provedbi Zakona." 

Usvajanje ovog Zakona značilo je odustajanje od potpunog uklanjanja zadruga iz pravnog ži- 
vota jer se smatralo kako su prijašnji zakoni odgovorni za nanošenje štete seljačkom stanovniš- 
tvu koje se nije uspjelo prilagoditi nastalim promjenama. Međutim, bilo je i mišljenja protivnih 
traženju isključivog krivca za propadanje seljaštva u liberalnim zadružnim zakonima. Među nji- 
ma su se isticali R. Bićanić i V. Vernić koji su naglašavali važnost gospodarskih čimbenika poput 
prodora kapitalizma i jačanja tržišta, velikih poreza i seljačkih zaduženja. U prilog tome išla je i 
činjenica kako su zakoni bili doneseni za cjelokupno hrvatsko-slavonsko područje, ali njihov uči- 
nak nije bio jednak u svim krajevima.“ 

Ovim Zakonom zadruga je bila priznata kao pravna osoba sa zajedničkim vlasništvom koje je 
načelno nedjeljivo i neotuđivo bez sporazuma svih ili većine zadružnih članova te u kojoj nema 
nasljeđivanja. Zadruga je prema trećim osobama postojala samo ako su zadružne nekretnine bile 
upisane na zadrugu kao vlasnicu ($3.), s time da je zadruga bila ovlaštena stjecati kako nekretni- 





54 Zakon od 8. lipnja 1871. o promjeni nekojih administrativnih uredabah u vojnoj Krajini, Vežić, M. (ur.), Pomoćnik za javnu upravu. 
Sbirka najvažnijih zakonah i naredbah, Zagreb, 1884., str. 724. — 734. Ovaj Zakon je bio donesen u namjeri da se krajiške zadruge 
što je više moguće izjednače sa zadrugama civilne Hrvatske. Međutim puko preuzimanje pojedinih odredaba Zakona iz 1870.,a ne 
vodeći računa o njihovoj usuglašenosti s krajiškim temeljnim propisima, rezultirali su brojnim manjkavostima i nedosljednošću. 


55 Zakon od 29. prosinca 1876., kojim se preinačuju nekoje ustanove o zadružnih odnošajih sadržane u zakonu od 8. lipnja 1871. o 
promjeni nekojih administrativnih odredabah u vojnoj krajini valjan za utjelovljene dielove razvojačene krajine, Vežić, op. cit. u 
bilj. 54, str. 734. — 736. Ovaj Zakon je bio donesen za područje nove Bjelovarske županije, ustrojene na dijelu krajiškog područja 
koje je nakon razvojačenja 1871. godine bilo utjelovljeno civilnoj Hrvatskoj. 


56 Zakon od 14. travnja 1880. o zadrugah u hrvatsko-slavonskoj krajini, Vežić, op. cit. u bilj. 54, str. 746. — 763. Ovaj Zakon bio je 
donesen za još neutjelovljene dijelove Vojne krajine. 


57  GaljerJ., Osvrt na hrvatsku seosku obitelj, Mjesečnik, 6, 1885., str. 290. — 294. 
58 Zakon od 9. svibnja 1889. o zadrugah, SZN, godina 1889., komad VIII, br. 32, str. 365. — 382. 


59 Naredba bana kraljevina Hrvatske, Slavonije i Dalmacije od 16. prosinca 1889. kojom se izdaje provedbeni naputak k zakonu od 
9. svibnja godine 1889. o zadrugah, Smrekar, op. cit. u bilj. 12, str. 1007. — 1049. 


60 Opširnije v. Bičanić, op. cit. u bilj. 32, str. 27. — 29. Vernić, V., Zaštita seljačkog posjeda, Mjesečnik, 3, 1939., str. 128. 

ne tako i pokretnine (54.). Sve što je privrijedio kućegospodar ili bilo koji član zadruge smatralo 
se vlasništvom zadruge jer je svaki zadrugar bio dužan raditi na probitak i korist zadruge. 

Dok je postojala zadružna imovina nijedan član zadruge nije mogao raspolagati inter vivos ili 
mortis causa onim dijelom zadružne imovine koji bi mu trebao pripasti nakon provedene diobe 
(65.). Naime, pripadajući dio zadrugara nije bio izvjestan prije diobe nego se smanjivao ili pove- 
ćavao ovisno o tome koliko drugih zadrugara (kod pokretnina) ili zadružnih loza (kod nekretni- 
na) sudjeluje u vlasništvu zadružne imovine pri diobi." Ipak postojali su slučajevi koji pokazu- 
ju kako su članovi zadruge, i za vrijeme postojanja zadruge, mogli dobiti dio svog zadružnog di- 
jela. Tako npr. ako je zadrugar, predstavnik loze, bio dužan na temelju pravomoćne sudske pre- 
sude platiti troškove kaznenog postupka ili odštetu, a zadruga je odbila preuzeti tu obvezu na 
sebe, zadružni se dio morao izlučiti u gotovu novcu.“ Nadalje se pri istupanju iz zadruge zadru- 
gara predstavnika isplaćivala otpremnina ($17.), a i djevojci je za udaju pripadala običajna opre- 
ma tzv. miraz ($54.).9 Za razliku od djevojaka, mladićima koji su zbog ženidbe odlazili iz zadru- 
ge, zadruga nije bila dužna dati bilo kakvu opremu. Međutim, i djevojke su imale pravo na miraz 
samo ako su ga bile zatražile prije vjenčanja odnosno, ako su se prije udaje nagodile sa zadrugom 
o mirazu, mogle su na temelju dogovora tražiti miraz i nakon udaje. Vremensko ograničenje tra- 
ženja miraza koje je postojalo u zadrugama bilo je suprotno $1225. OGZ-a prema kojemu je dje- 
vojka mogla tražiti miraz i nakon udaje. I raspolaganje mortis causa zadružnom imovinom bilo je 
moguće ako je na zadružnoj imovini preostala jedna obitelj ili jedna osoba, bilo zbog diobe bilo 
zbog smrti ostalih zadrugara. Zadružnoj imovini brisalo se zadružno svojstvo te se kao vlasnik 
upisivao predstavnik obitelji, odnosno zadnji član zadruge ($55.) koji je onda njome mogao slo- 
bodno raspolagati. Po službenoj dužnosti to se činilo nakon smrti posljednjeg člana zadruge i to 
upravo radi nasljeđivanja.“ Nadalje su bila valjana sva oporučna raspolaganja koja su učinjena u 
vrijeme važenja prijašnjih zakona kojima je takvo raspolaganje bilo dopušteno te ako je oporuči- 
telj umro prije nego što su ti propisi izgubili pravnu snagu (65.). 

Prema mišljenju Stola sedmorice zadrugari svoje pravo na zadružnu imovinu nisu ostvari- 
vali prema pravilima OGZ-a, niti su se dijelovi koji su pripadali pojedinim zadrugarima smatra- 
li partes pro indiviso jer zadrugar zapravo nije imao imovinu koja ujedno nije bila i zadružna imo- 
vina.“ Ipak, uz ispunjavanje obveza prema zadruzi, svaki je zadrugar ujedno mogao raditi i za 
sebe. Ono što je kućegospodar ili zadrugar privrijedio dopuštenom posebnom radnjom, vlasti- 
tim imetkom ili osobnim pravom smatralo se njegovim vlasništvom tj. osebunjkom. S obzirom 
na to da nije bio posrijedi dio zadružne imovine zadrugar je osebunjkom mogao slobodno raspo- 
lagati ($$ 20., 21.). 

Zakon o uređenju zadruga iz 1889. bio je donekle različit od prijašnjih zadružnih zakona jer 
je vrijedio na cjelokupnom području Trojedne Kraljevine, uključujući i područje pripojene Vojne 


61 Krišković, op. cit. u bilj. 31, str. 61., 75. 


62 Naredba Zemaljske vlade Odjela za unutarnje poslove od 14. veljače 1910. o obvezi izdvajanja dijela zadrugara iz zadružne imovi- 
ne u gotovu novcu. Iz upravne prakse, Mjesečnik, 1910., str. 357. — 358. 


63 Krbek,1., Pravna konstrukcija hrvatske kućne zadruge, Arhiv za pravne i društvene nauke, knj. XXXVI (LIII), Beograd, 1-2, 1938., str. 
2. 


64  Kadaje na zadružnoj imovini preostala samo jedna obitelj ili jedna osoba, ona je postala samovlasnik te su joj pripadala sva prava 
propisana OGZ-om. Rješenje kr. banskog stola od 24. rujna 1899., ujedno potvrđeno Rješenjem kr. stola sedmorice od 10. svibnja 
1900., Mjesečnik, 1900., str. 480. Osim toga, čim je bila zatražena dioba zadruge, mogao je član zadruge oporučno raspolagati 
svojim dijelom neovisno o tome što ne zna što će mu na ime diobe pripasti. Plenarna rješidba kr. stola sedmorice od 18. lipnja 
1914., Mjesečnik, 1914., str. 768. 


65  Plenarna rješidba kr. Stola sedmorice od 2. srpnja 1910., Mjesečnik, 1912., str. 460. 

krajine. U Zakonu je stoga prisutna dvovrsnost u načinu diobe što je posljedica različitog prav- 
nog razvoja bivšega građanskog te krajiškog područja. 

Član zadruge bila je svaka muška i ženska osoba koja: a) je živjela na građanskom području 1. 
travnja 1848., a na bivšem krajiškom području 7. svibnja 1850. kao suposjednica na zadružnom 
zemljištu; b) je rođena od roditelja zadrugara koji su bili u braku za čije je sklapanje bila potrebna 
dozvola kućegospodara i koji je morao biti zakonit; zakonitost braka se prosuđivala prema pra- 
vilima OGZ-a; c) se priženila ili udala u zadrugu; i d) osoba koja je primljena u zadrugu poseb- 
nim ugovorom ($1.). Svojstvo pravog člana zadruge mogla su steći i nezakonita tj. izvanbračna 
djeca djeca i to pozakonjenjem koje se provodilo prema $$ 160. i 161. OGZ-a ($2.). Iz ovoga proi- 
zlazi kako za zadružni odnos srodstvo nije bio uvjet sine qua non te je u zadruzi moglo biti i stra- 
nih, srodstvom nevezanih osoba iako je za njihov ulazak u zadrugu bila potrebna suglasnost svih 
zadrugara i dozvola kotarske oblasti. Uzadruženjem je novi, nesrodnički član zadruge dolazio u 
pravni odnos s cijelom zadrugom te je stjecao prava i preuzimao obveze prema cijeloj zadruzi. 

Aktivno diobno pravo imao je predstavnik obitelji. Prema tome je samo onaj punoljetni muš- 
ki ili ženski član zadruge, kojemu predstavnik nije bio živ ili je prestao biti članom zadruge, mo- 
gao tražiti diobu zadružne imovine. Diobu su zbog važnih razloga i uz privolu nadtutorstvene 
oblasti mogli tražiti štitnici i skrbnici za svoje štićenike i skrbljenike ($29.). 

Na građanskom području nekretnine su se dijelile per linea, čiji su predstavnici bili na životu 
1. siječnja 1837. Žena, kao predstavnica loze, izgubila je pravo ako se u zadruzi udala za zadruga- 
ra. Primljeni muški zadrugar dobio je ono što je bilo ugovoreno pri uzadruživanju, a ako nije bilo 
ništa ugovoreno, dobio je dio jednak dijelu svake loze koja je postojala u trenutku kada je on pri- 
mljen u zadrugu. Ako se to nije moglo utvrditi, dobio je dio jednak dijelu svake loze postojeće u 
vrijeme diobe. Prema ovim pravilima dijelila se zadružna imovina i kada je nakon 4. travnja 1848. 
u zadrugu primljena cijela obitelj ($30.).** Udovica ili udovac bez djece imali su pravo uživanja za- 
družne imovine, a pri diobi u vlasništvo su dobili "A dijela imovine pokojnog bračnog druga ($31.). 
Kako bi izgledala ovako uređena podjela po lozama, možemo vidjeti na primjeru zadruge Bede- 
ković kbr. 10 iz sela Mićevac, nedaleko od Zagreba koja se 1920-ih sastojala od dviju loza. Jednu 
lozu činio je predstavnik, ujedno i kućegospodar, i njegova supruga. Drugu lozu činilo je pet obi- 
telji koje su brojile 36 člana. Dođe li do diobe zadruge, prvoj lozi (kućegospodar i supruga) pripa- 
la bi polovica zadružnih nekretnina, a drugoj lozi (njih 36) druga polovica nekretnina." Iako ova 
zadruga nije tražila diobu, na njezinu se primjeru može razumjeti zbog čega se prigovaralo dio- 
bi per linea. Eventualna dioba bi prvoj lozi omogućila velike povlastice odnosno veliku imovinsku 
korist, iako je pitanje koliko je ona, sa svoja dva već postarija člana, zaista pridonijela stvaranju i 
povećanju zadružne imovine. 

Dodđeli do diobe, svaka je diobna grana morala dobiti propisanu najmanju zemljišnu izmjeru,# 
a onaje bila uređena na četiri različita načina ovisno o zemljopisnoj lokaciji ($35.). Na bivšem kra- 
jiškom području za nekretnine je vrijedila dioba per capita, s time da se dioba koja je bila dopu- 


66 Kada god je postojao dogovor kojim je pri uzadruživanju bilo točno određeno na koliki dio zadružnih nekretnina postoji ovlašte- 
nje, morao se taj dogovor i poštovati pri diobi. To je ujedno značilo da ako je tijekom vremena jedna od loza izumrla, njezin dio 
nije mogao prirasti dijelu one zadružne loze koja je primljena u zadrugu na točno određeni tzv. ,stanoviti dio“. Dio izumrle loze 
prirastao je preostalim rodnim lozama. Iz rješidbe Odjela za unutarnje poslove Zemaljske vlade od 16. siječnja 1897., Mjesečnik, 
10, 1900., str. 619. — 620. 


67  Tončić, D., Vrhovne upravne i sudske rješidbe k zakonu od 9. svibnja 1889. o zadrugama i zadružnoj noveli od 30. IV. 1902., Zagreb, 1925., 
str. 254. — 255. 
68 Rješenje Zemaljske vlade od 18. veljače 1908., br. 5862, Tončić, op. cit. u bilj. 67, str. 106. 

štena predstavniku obitelji protezala na suprugu i potomke (532.).% Dok je u bivšoj Vojnoj kraji- 
ni ovakav način diobe bio prihvaćen, u građanskoj Hrvatskoj ponovno su se čuli prigovori na per 
linea diobu smatrajući je nepravednom.? Za razliku od nekretnina, pokretnine, i na građanskom 
ina krajiškom području, dijelile su se između članova zadruge na jednake dijelove, dok su mlađi 
od 16 godina dobivali polovicu dijela ($33.). Ženski članovi zadruge mogli su biti isplaćeni, u na- 
ravi ili novcu, što je ostavljeno zadruzi na izbor ($34.). Ovo pravo odnosno obveza isplate pripa- 
dalo je cijeloj zadruzi, a ne onoj lozi kojoj je dotični ženski član zadruge pripadao. 

U odnosu na prijašnje zadružno zakonodavstvo smatralo se da je ovaj Zakon najbliži ,narod- 
nom duhu“ iako je ,,(...) nelogički dozvoljavati u zadruzi (...) diobe (...)“7 te su brojne pojedino- 
sti i dalje ostale nedorečene. Ti nedostaci nastojali su se ispraviti dopunom iz 1902. godine? koja 
se, nakon što je donesena i zaživjela u praksi, smatrala velikim korakom naprijed u dotadašnjem 
zadružnom zakonodavstvu. Ipak je i nadalje kao posljedica tajnih dioba bilo slučajeva nesugla- 
sja između zemljišno-knjižnog vlasništva i stvarnog posjedovnog stanja.“ Zakon iz 1889. i dopu- 
na iz 1902. prema svemu sudeći su, za razliku od prijašnjih propisa, djelovali donekle umirujuće 
na uzburkanu zadružnu problematiku, iako se tijekom godina njihove primjene pokazalo kako 
su potrebne promjene. Inicijativa za donošenje novog zadružnog zakona za hrvatsko-slavonsko 
pravno područje koja se javila neposredno prije početka Prvog svjetskog rata nije bila realizirana 
te su ovi propisi ostali na snazi do 1946. i donošenja Zakona o nevažnosti pravnih propisa done- 
senih prije 6. travnja 1941. i za vrijeme neprijateljske okupacije. 


5. ZAKLJUČNE NAPOMENE 


Zadružno zakonodavstvo, počevši od prvog Zakona iz 1870. god. pa do posljednje izmjene iz 
1902. god. bilo je reakcija na uvođenje OGZ-a u kojemu je bio usvojen zatvoreni sustav stvarnih 
prava u kojemu je vlasništvo moglo biti individualno vlasništvo ili suvlasništvo. Slijedom toga 
nepriznavanje postojanja zajedničkog vlasništva karakterističnog za kućne zadruge onemogu- 
ćavalo je njihovo uklapanje u novi pravni poredak i pitanje jesu li zadruge uopće potrebne. Ne- 
ovisno o htijenjima onih koji su u zadruzi vidjeli ,prvi i jedan od najvećih razloga velikom kon- 
zervatizmu našeg naroda, te jedan od važnih razloga, što u mnogomu pa i ekonomskom pravcu 





69 Pri reorganizaciji Vojne krajine početkom 19. stoljeća u okviru rasprava o nasljeđivanju htjelo se kućegospodara odrediti za jedi- 
nog nositelja krajiške baštine. Međutim, ova je namjera izazvala veliko protivljenje te se tumačilo kako su u prošlosti svi zadru- 
gari imali jednako pravo te ako se ta prava uskrate, uzrokovat će znatne posljedice. Krajiški zakoni koji su bili doneseni poslije 
priznavali su diobu po glavama, i to muškima, a od 1871. godine dioba se odnosila i na ženske članove zadruge. Ovakvo je rješenje 
prihvaćeno i u Zadružnom zakonu iz 1889. godine. 


70  Tončić, op. cit. u bilj. 67, str. 259. 

71 Rješenje Zemaljske vlade od 17. kolovoza 1912., br. 15 682, Tončić, op. cit. u bilj. 67, str. 110. — 114. 

72 Sokolić, M., Hrvatsko običajno pravo, Mjesečnik, 7-8, 1943., str. 377. — 379.; Sokolić, M., Hrvatska zadruga, Mjesečnik, 11, 1944., str. 
542. - 543. 

73 Zakon od30. travnja 1902. o promjeni odnosno nadopunjenju nekih ustanova zakona od 9. svibnja 1889. o zadrugah, SZN, godina 
1902, komad VI, br. 32, str. 209. — 214. 

74 Strohal, op. cit. u bilj. 25, str. 1059. Anonimni autor, Jesu li hrvatski pravnici i sadanji zakoni krivi razpadanju kućnih zadruga i propa- 
danju seljačkog posjeda?, Mjesečnik, 9, 1944., Str. 417. 


75  Tončić, op. cit. u bilj. 68, str. 249., 266. — 267.; Zakon o nevažnosti pravnih propisa donesenih prije 6. travnja 1944. i za vrijeme 
neprijateljske okupacije, Službeni list FNRJ, br. 86/1946. 

naš narod zaostaje“ bilo je nemoguće na jednostavan način ukloniti zadruge te je njihovo dalj- 
nje postojanje uvjetovalo suživot dvaju privatnopravnih poredaka unutar hrvatsko-slavonskog 
pravnog područja: pravni poredak utemeljen na individualnom vlasništvu i pravni poredak obi- 
lježen zadružnim vlasništvom? 

Prihvaćena politika uklanjanja zadruga iz pravnog sustava svoju je realizaciju našla i u omo- 
gućavanju diobe zadruga. Stoga je svaki od zadružnih zakona, čak i posljednji koji je omoguća- 
vao stvaranje novih zadruga, predvidio diobu zadruge. Znatno složenije pitanje od pitanja tre- 
ba li dopustiti diobu ili ne, jest prema kojim pravilima provoditi diobu odnosno kako prosuđiva- 
ti ovlaštenje pojedinih zadrugara na zadružnu (nepokretnu) imovinu: per capita ili per linea. Pri 
tome su protivnici per linea podjele smatrali kako primjena ovog oblika diobe nema nikakvo po- 
vijesno utemeljenje te da je pojam zadruge protivan pojmu loze definiranom građanskopravnim 
uređenjem. Ipak, u usvojenim zadružnim zakonima pitanje diobe bilo je riješeno prihvaćanjem 
diobe per linea premda se istodobno najvećim nedostatkom svakog zakona smatrao upravo ta- 
kav način diobe. Bila je to posljedica približavanja zadružnog uređenja OGZ-u i pravnom susta- 
vu koji se u Hrvatskoj i Slavoniji počeo izgrađivati njegovim uvođenjem i koji je unatoč određe- 
nim dvojbama ipak predstavljao prekretnicu u razvoju modernog hrvatskog građanskog društva. 


76 Košutić, M., Revizija općeg građanskog zakonika, Mjesečnik, 3, 1906., str. 168. 


77 Čepulo, D., Tradicija i modernizacija: ,Iritantnost“ Općeg građanskog zakonika u hrvatskom pravnom sustavu, Liber amicorum 
Nikola Gavella - građansko pravo u razvoju. Zbornik radova u čast 70. rođendana profesora emeritusa Nikole Gavelle, Zagreb, 
2008., str. 41. 

Zakon od 9. svibnja 1889. o zadrugah, Sbornik zakonah i naredabah valjanih za kraljevine Hrvatsku 
i Slavoniju, godina 1889., komad VIII, br. 32. 

Zakon od 30. travnja 1902. o promjeni odnosno nadopunjenju nekih ustanova zakona od 9. svib- 
nja 1889. o zadrugah, Sbornik zakonah i naredabah valjanih za kraljevine Hrvatsku i Slavoniju, godi- 
na 1902., komad VI, br. 32. 

Zakon o nevažnosti pravnih propisa donesenih prije 6. travnja 1944. i za vrijeme neprijateljske 
okupacije, Službeni list FNRJ, br. 86/1946. 


PRAVNI VJESNIK GOD. 31 BR. 1, 2015. 

CROATIAN COMMUNAL HOUSEHOLD: 
PER LINEA OR PER CAPITA DIVISION 


Summary 


The division of communal households was considered “the greatest and the most important 
structural change“ that marked the Croatian society in the second half of the 19th century. The 
problem of the division was two-fold and appeared as a result of doubts whether to enable the 
division of households and, if so, according to which criteria it should be done. Due to the accep- 
ted policy of removing household from the legal system, as a relic of the past, all communal ho- 
usehold laws (1870, 1874, 1889) accepted the division, i.e. the per linea division. As a result of the 
analysis of the legal framework, published judicial and administrative practice and various dis- 
cussions, we believe that, despite constant objections, the adoption of the per linea division is 
the result of the convergence of the communal household legislation to the General Civil Code 
and the legal system based on the GCC, whose development started in Croatia and Slavonia af- 
ter its introduction. 


Key words: communal household, Croatia and Slavonia, division, per linea, per capita, Ge- 
neral Civil Code (GCC) 

KROATISCHE HAUSGENOSSENSCHAFT: 
DIE TEILUNG PER LINEA ODER PER CAPITA 


Zusammenfassung 


Teilung der Hausgenossenschaften wurde als ,die grofšte und wichtigste strukturelle Veran- 
derung“ bestimmt, die kroatisce Gesellschaft des 19. Jahrhundert gepragt hat. Das Problem der 
Teilung von Hausgenossenschaften war in zwei Richtungen gelčst, als Resultat der Zweifel, ob 
die Teilung der Genossenschaften ermčglicht werden sollte, und wenn ja, nach welchem Krite- 
rium. Nachdem die Politik der Aufhebung der Hausgenossenschaften als Reliktes der Vergange- 
nheit angenommen wurde, wurde die Teilung per linea in allen Gesetzen iiber Genossenschaf- 
ten (von den Jahren 1870, 1874 und 1889) implementiert. Durch die Analyse des relevanten ge- 
setzlichen Rahmens, der verčffentlichten Gerichtsurteile und verschiedenen Erorterungen zu di- 
esem Thema, sind wir zur Schlussfolgerung gekommen, dass die Annahme der Teilung per linea, 
trotz standigen Einwendungen, als die Folge der Ann&herung des Systems der Genossenschaf- 
ten zum Allgemeinen Birgerlichen Gesetzbuch betrachtet werden kann, sowie dem Rechssytem, 
das nach der Einfiihrung dieses Gesetzes in Kroatien und Slawonien hergestellt wurde. 


Schlagworter: Hausgenossenschaft, Kroatien und Slawonien, die Teilung, per linea, per capita, 
Allgemeines Birgerliches Gesetzbuch (ABGB) 


